
				Innledning

				Når du leser i Bibelen vil du se at det er ganske stor forskjell på det som er skrevet der og det som kirkesamfunnene lærer i dag. Mange har sett dette og har forsøkt å bøte på det. Reformatorer som Zwingli, Luther og Calvin søkte å gjenopprette den tro som Jeshua (Jesus) og hans disipler hadde forkynt. Deres verk er blant de mest kjente fotspor i en vandring der mange, både før og etter dem har gått. Men ennå har vi ikke nådd frem til det. Dette kan virke underlig for den som ikke selv har fordypet seg i emnet. Det skulle da være enkelt å lese Bibelen og følge det som står der. Men vi er ofte så bundet i våre innarbeidede vaner og vår oppdragelse at endringer er vanskelige å få til. 

				

				Boken her tar sikte på å bringe oss tilbake til troens hebraiske røtter, til Jeshuas tro. Den er ikke ment å dekke alle sider ved vår tro, men gir forfatterens begrunnelse for relevante emner ut fra Bibelen.

				  

				Jeshua lærte oss å be: 
”Komme ditt rike, skje din vilje, som i himmelen, så og på jorden.”
Bønnen er rettet til vår Skaper, JHVH. Vi tror at hans vilje er å finne i Bibelen. For å kjenne hans vilje og selv å gjøre den, må vi derfor lese Bibelen og se hva den sier om JHVHs vilje for våre liv, hans lov, hans Torah.

				

				De rettferdiges sti er lik et strålende lys, som blir klarere og klarere, til det er høylys dag.
Ordspr 4:18

				

				

			

		

	
		
			
				CREDO Jeg tror

				
						At det er én Gud: 
”Hør, Israel: JHVH Eloheinu, JHVH er Én”

						At Bibelen er JHVHs ord, og består av både det gamle og det nye testamentet.

						At JHVH åpenbarte sin kjærlighet og frelse gjennom Jeshua.

						At Jeshua er Israels Messias, som var lovt for Israel og for hele verden.

						At de ti bud i 2M 20,forordningene for kosthold i 3M 11 og for sabbaten og høytidene i 3M 23 er gitt av JHVH og at vi skal holde dem også i vår tid. 

						På gjenreisingen av landet Israel og på samlingen av de tolv stammene i Israel til deres fedrearv der messias Jeshua skal herske over alle nasjoner.

						At Kirken ikke har erstattet Israel, men at både Israel og hedningefolkene sammen har del i JHVHs store plan og formål.

				

				

			

		

	
		
			
				Hør, Israel: JHVH Eloheinu, JHVH er Én

				Da Moses hadde ledet Israel gjennom ørkenen i 40 år fikk han beskjed om at han skulle dø og ikke komme inn i landet som JHVH hadde lovt Abrahams, Isaks og Jakobs etterkommere. Da var det viktig for Moses å sikre seg at Israels folk visste hva de skulle tro på, hva JHVH hadde befalt sitt folk. For Israels folk skulle bringe budskapet ut til hele verden. Da talte Moses til folket, og han sa:

				Shma Israel, JHVH Eloheinu, JHVH Echad 

				(5M 6:4).

				

				Dette har Israels folk gjentatt som en trosbekjennelse og en lovprisning i tusener av år. 

				

				”Shma”betyr ”Hør”eller ”Gi akt på”eller ”Ta vare på”.
”Eloheinu”betyr ”Vår Elohim”, og det betyr ”Vår Gud”.
”Echad”betyr ”Én”.

				
Så oversettelsen til norsk kan bli:
Hør Israel: JHVH, er vår Gud. JHVH og ingen annen.
Eller:
Ta vare på (dette utsagnet) Israel: JHVH vår Gud, er Én.
Eller:
Lytt Israel: JHVH vår Gud, er den eneste Virkelighet.

				Denne siste formuleringen er basert på at JHVH betyr Den som Er.
Det innebefatter at det finnes ingen eksistens uten i JHVH.
Dette skal vi komme tilbake til.

				Navnet JHVH kalles ofte Tetragrammet. 
Det betyr ”Firebokstavsordet”. 

				Det er navnet til Gud. 

Og dette er det eneste navnet til Gud. 
Det er mange guder blant folkeslagene. 
Men bare Én er virkelig, og det er JHVH.

Ordet Gud er ikke et navn. 
Det er en tittel, som snekker eller ingeniør eller lærer. 
I våre vanlige norske bibeloversettelser er dette navnet byttet ut med ”Herren”. 
Herren er heller ikke noe navn, men det er en tittel, akkurat som Gud. 
På engelsk er det the Lord, på italiensk il Signore osv.


				Hvorfor har navnet over alle navn blitt byttet ut med ”Herren”?

				Det er mange teorier om det. 
Men det er tydelig fra Bibelen at JHVH ville at alle skulle kjenne navnet hans. 
Han ville at hans folk skulle bruke navnet JHVH. 
Han ville at alle folkeslag skulle lære at JHVH og bare JHVH er Gud. 


				Noen mener det er galt å uttale navnet JHVH

				Da jødene var i fangenskap i Babylon i 70 år fikk de med seg en del forestillinger og tanker som ikke er i samsvar med det som Bibelen lærer. 
En slik forestilling var at navnet JHVH er så hellig at det ikke må nevnes. 
Ja, det ble dødsstraff for folket å si navnet høyt.  

				Og så begynte folket å kalle Gud ”Adonai”, som betyr ”Herren”. 
Eller de sa ”Ha Shem”, som betyr ”Navnet”. 

				

				Det er forskjellige meninger om hvordan navnet skal skrives og uttales

				Fordi verdens nasjoner har forskjellige språk og forskjellige måter å uttale bokstavene på har Tetragrammet senere blitt skrevet JHVH på norsk, YHWH på engelsk osv.

				Noen har trodd at det var fire konsonanter, og at en måtte sette inn vokaler. 
Da kom mange til å tro at det var Je-Ho-VaH.
Andre mener at det er fire vokaler, IAUE.
De ti bud var skrevet med paleo hebraiske bokstaver der navnet JHVH kan tydes slik.

For å unngå å uttale navnet kaller noen ham ”Yod-He-Wav-He”. For dette er de hebraiske navnene på de fire bokstavene. 


				Det ville blitt som om vi hadde kalt ham ”Jod-Hå-Ve-Hå”.
Mest akseptert i dag er Jahve på norsk og Yahweh på engelsk.

				

				Moses sa:

				”Hør Israel! JHVH Eloheinu, JHVH er Én. Og du skal elske JHVH din Elohim av alt ditt hjerte og av all din sjel og av all din makt. Og disse ord som jeg byder deg i dag, skal du gjemme i ditt hjerte. Og du skal innprente dine barn dem, og du skal tale om dem når du sitter i ditt hus, og når du går på veien, og når du legger deg, og når du står opp. Og du skal binde dem som et tegn på din hånd, og de skal være som en minneseddel på din panne. Og du skal skrive dem på dørstolpene i ditt hus og på dine porter. 


				For et hellig folk er du for JHVH din Elohim. Deg har JHVH utvalgt av alle de folk som er på jorden, til å være hans eiendomsfolk.”(5M 6:4-9 og 7:6)  

				JHVH er Én og hans folk er Étt

				JHVH har ikke ønsket at hans folk skal deles opp i mange religioner og menigheter. 
Når JHVH sender Israel ut blant alle folkeslag skal disse komme med i hans folk. 
De skal bli del av hans folk Israel. 
Og de lover som JHVH ga Israel er de lover som alle verdens folkeslag skal lyde. 

				JHVHs lov kalles Torah 

				Og når JHVHs rike kommer, sier Bibelen, skal Torah gå ut fra Zion, og JHVHs ord fra Jerusalem. Og JHVH skal dømme mellom hedningefolkene og skifte rett for alle folkeslag. Og de skal smi sine sverd om til hakker, og sine spyd til vingårdskniver. Et folk skal ikke løfte sverd mot et annet, og de skal ikke mer lære å føre krig.  
(Jes 2:2-4).

				

				Da Moses ble kalt av JHVH var han 80 år gammel og gjette sauene til svigerfaren sin i ørkenen. Han fikk se en tornebusk som sto i brann, men ilden brente ikke opp busken. 

				

				Og ut av busken kom en stemme som ropte til ham. Moses kom bort til busken og fikk beskjed om å ta skoene av seg, for stedet der han sto var hellig grunn. Moses fikk ordre om å gå til Egypt og fri Israels folk ut av slaveriet under Egypterne og føre dem ut av Egypt til det landet som JHVH hadde lovt deres forfedre Abraham og Isak og Jakob. Eretz Israel, landet Israel, skulle være deres eiendom til evig tid.

				

				Da spurte Moses: 
Når jeg kommer til Israels folk og sier til dem: Deres fedres Gud har sendt meg til dere, og de så spør meg: Hva er hans navn? Hva skal jeg da svare dem? 
Og Gud sa til Moses:

				Ehiyeh Asher Ehiyeh, Jeg Er Den Jeg Er. 
Og han sa:  
Dette skal du si til Israels folk:

				[image: CREDO_NOR_130502-12B.psd](Jeg Er)  har sendt meg til dere. JHVH, deres fedres Elohim, Abrahams, Isaks og Jakobs Elohim har sendt meg til dere. Dette (JHVH) er mitt navn til evig tid, og dette skal dere kalle meg fra slekt til slekt. (2M 3:13-15).

				

				Navnet JHVH var kjent fra skapelsesberetningen i Bibelens første kapitler. 


				Det er det navnet som alle forfedrene våre har påkalt. 
Overalt der de hadde bygget sine altere for å tilbe hadde de påkalt JHVHs navn. 
Og JHVH har sagt at 

				Mitt folk skal lære å kjenne mitt navn. (Jes 52:6) 

				Takk JHVH. 
Påkall hans navn. 
Kunngjør hans gjerninger blant folkene. 
Forkynn at hans navn er opphøyet. (Jes 12:4)  

				Hver den som påkaller JHVHs navn skal bli frelst. (Joel 3:5 og Apg. 2:21) 

				Jeg er JHVH, det er mitt navn. (Jes 42:8)  

				Vår gjenløser – Hans navn er JHVH. (Jes 47:4) 

				
I det gamle testamentet, Tanakh, forekommer navnet JHVH 6823 ganger. Men det er systematisk byttet ut med ”Herren”. Tilsvarende er det byttet ut i det nye testamentet. 

				

				Hva vi tror om JHVH:

				En del av budskapet i ”Shma”er altså monoteisme, at det ikke finnes mer enn én gud. 
De fleste religioner har polyteisme, altså flere guder. Jødedommen og islam er monoteistiske. 

				

				Kristendommen betraktes av jødedommen og islam som polyteistisk på grunn av treenighetslæren. 

				

				Gudsbildet vårt

				Hva en tror om Gud, vil også omfatte ens ”virkelighetsbillede”, hva en tror om alt mellom himmel og jord, deriblant naturvitenskapen. Det er ganske alminnelig at folk har to virkelighetsbilder, et for religionen sin, og et for naturvitenskapen. Det er vanlig å anta at de to hjernehalvdelene våre oppfatter virkeligheten forskjellig, den venstre analytisk og den høyre intuitivt og symbolsk. I mellom disse to ligger ”corpus callosum”, et nervevev som forbinder de to hjernehalvdelene og samkjører dem. Naturvitenskapen kan da formodes å ligge innenfor venstre hjernehalvdels område, og religionen innen høyre hjernehalvdels område. Og så blir det corpus callosums oppgave å samkjøre de to.

				

				Symboler og arketyper

				Dette kan ha noe ved seg, ved at religionen ofte må oppfattes gjennom symboler og det psykologien kaller ”arketyper”, mens naturvitenskapen opererer innen matematikkens lover og ved logikk og språk. Det kan virke som mange som har anlegg for matematikk og logikk har problemer med religionens verden og avviser den som vås. 

				Så ser man også at en del religiøse mennesker ser på naturvitenskapen som en fiende og som materialisme. 
Men all virkelighet er i JHVH, og om vi ikke alltid får det hele til å gå i hop, så er det likevel en og samme virkelighet. Begrensningene er våre. Virkeligheten er én, altså JHVH.

				

				Våre idealer

				Et troende menneskes gudsbilde er bestemmende for hva det blir av det mennesket. Et menneskes gud er dets høyeste ideal. Dersom guden er uberegnelig, krigersk, hevngjerrig, oppfarende og selvopptatt, så vil gudens tilbedere bli på samme vis. Hvis derimot et menneskes gud er god, omsorgsfull, tilgivende, fredsommelig og en god Far, så vil denne gudens tilbedere strebe etter å bli lik dette idealet. Dersom jeg skulle være en bedre far enn Gud, da er det noe i veien med gudsbildet mitt.

				

				Vi kan se hvordan store religiøse bevegelser ned gjennom historien, også i våre dager, har utrustet seg med et bilde av Gud som er direkte kriminelt. Å tillegge JHVH slike egenskaper er en større blasfemi enn å lage et bilde av stein eller gull eller tre og falle ned og tilbe det.

				

				Om avgudsbilder:

				På fjellet i Sinai ørkenen mottok Moses lovens to tavler med de ti bud. 

				

				Når vi siterer de ti bud pleier vi ofte å utelate den første setningen, den som viser hvem Lovgiveren er. Den setningen er avgjørende for lovens autoritet. Jeg er JHVH din Elohim... 

				

				Vi merker oss billedsforbudet i budet: 
Du skal ikke gjøre deg noe utskåret billede eller noen avbildning av det som er oppe i himmelen, eller av det som er nede på jorden, eller av det som er i vannet nedenfor jorden. Du skal ikke tilbede dem og ikke tjene dem. 

				

				Det er her antagelig pekt på gudebilder av tre, stein og metaller og på malerier som skal forestille en gud. Dette gjaldt selvsagt også bilder av JHVH. Problemet med et bilde av guder ligger i avguderiet. Problemet med bilder av JHVH er at de gir mennesker en følelse av å skape sin skaper. Dette er selvsagt på det mest primitive planet, der det grenser til avguderi. Et mer avansert, men derfor mer aktuelt resultat er at det begrenser tilbederens visjon av JHVH, ja det kan til og med hende at han tror bildet har magisk kraft eller gudommelighet. Dette har nok vært tilfelle i mange kristne kirker og katedraler, og i de mange hjem der ikoner og bilder av Jesus, av Maria og av helgener har vært brukt i tilbedelsen. Innen jødedommen og innen hovedparten av islam er slike bilder utenkelige, og det må de også være hos oss.

				

				Men hva med våre mentale bilder, våre egne forestillinger av hvem JHVH er, og hva JHVH er? 

				

				Er de begrensende? Eller er de åpne for det uendelige og ufattelige som ligger hinsides all menneskelig begripelse? Vårt ”Gudsbilde”bør omfatte en erkjennelse av vår begrensning overfor JHVHs uendelighet i visdom, i tid og i rom. Her er et par sitater som peker på dette.

				

				Det første er kong Salomos bønn etter at han har bygd et tempel for JHVH:

				

				”Men bor da Elohim virkelig på jorden?
Se himmelen og himlenes himler rommer deg ikke. 
Hvor meget mindre dette hus som jeg har bygget!”
(1 Kong 8:27)

				
Her ser vi JHVHs uendelighet og ufattelighet. Heller enn at vi skulle spørre hvor i kosmos JHVH er, kunne vi spørre hvor i JHVH kosmos er. Intet eksisterer uten i JHVH, for JHVH er altets eksistens. Selv djevlene lever utelukkende i JHVH fra sekund til sekund.
JHVH har ingen konkurrenter. Satan selv er en av JHVHs sønner. (Job 1:6)

				Det andre er Paulus` ord til Grekerne på Areopagos:

				

				”For at de (menneskene) kunne lete etter Gud, 
om de kunne føle og finne ham. 
Enda han ikke er langt borte fra noen eneste av oss. 
For det er i ham vi lever og rører oss og er til.”
(Apg 17:27-28)

				

				Her ser vi JHVHs nærhet hos oss. Han kjenner hver celle i kroppen vår. Han kjenner alle våre tanker. Han kjenner våre behov og våre bønner før vi ber dem.

				Best vises dette i Sal 139:

				

				”JHVH, du ransaker meg og kjenner meg. 
Enten jeg sitter, eller jeg står op, da vet du det. 
Du forstår min tanke langt borte fra.

				

				Min sti og mitt leie gransker du ut, og du kjenner fullt ut alle mine veier. 
For det er ikke et ord på min tunge uten at du, JHVH, vet det alt sammen.
Bakfra og forfra omgir du meg, og du legger din hånd på meg. 
Å forstå dette er meg for underlig, det er for høyt, jeg makter det ikke.

				

				Hvor skal jeg gå fra din Ånd, og hvor skal jeg fly fra ditt åsyn? 
Farer jeg op til himmelen så er du der. 
Og vil jeg rede mitt leie i dødsriket, se, da er du der. 


				Tar jeg morgenrødens vinger på, 
og vil jeg bo ved havets ytterste grense, 
så fører også der din hånd meg, 
og din høyre hånd holder meg fast.
Og sier jeg: 


				La mørket skjule meg, og lyset omkring meg bli natt,
så gjør heller ikke mørket det for mørkt for deg, 
og natten lyser som dagen. 
Mørket er som lyset. 

				

				For du har skapt mine nyrer, du virket meg i min mors liv. 
Jeg priser deg fordi jeg er virket på forferdelig underfull vis. 
Underfulle er dine gjerninger, og min sjel kjenner det inderlig vel. 
Mine ben var ikke skjult for deg da jeg blev virket i lønndom, 
da jeg blev vidunderlig virket i jordens dyp. 

Da jeg bare var foster, så dine øyne meg. 
Og i din bok blev de alle oppskrevet de dager som blev fastsatt,
da ikke en av dem var kommet. 
Hvor vektige dine tanker er for meg, Elohim. 
Hvor store deres summer! 
Vil jeg telle dem, så er de flere enn sand. 
Jeg våkner op, og jeg er ennå hos deg. 

				

				Ransak meg, Elohim, og kjenn mitt hjerte! 
Prøv meg og kjenn mine mangfoldige tanker. 
Se om jeg er på fortapelsens vei. 
Og led meg på evighetens vei! ”

				

				Vår Far:

				JHVH er vår Far. I den jødiske bønneboken står en bønn som heter ”Avinu”. Det betyr ”Fader vår”. Da disiplene ba Jeshua om å lære dem å be, sa han: (Mat 6:9-13)

				Så skal dere be: 

				

				Fader vår, 

				Du som er i himmelen!

				Helliget vorde ditt navn.

				Komme ditt rike.

				Skje din vilje, som i himmelen, så og på jorden. 

				Gi oss i dag vårt daglige brød. 

				Og forlat oss vår skyld, som vi og forlater våre skyldnere. 

				Og led oss ikke inn i fristelse. 

				Men fri oss fra det onde. 

				For riket er ditt, og makten og æren i evighet. 

				Amen.

				

				Jeshua sier her:

				At JHVH er vår Far, og det er til JHVH vi skal rette våre bønner, slik Jeshua selv gjorde. 

				At vår Far er i himmelen, og at JHVHs rike er innen i oss. (Luk 17:21)

				At navnet JHVH skal aktes hellig. 
At JHVHs rike skal komme hit på jorden. 

				At JHVHs vilje skal skje i hans rike. Torah er JHVHs vilje. 

				At det er fra JHVH vi får det vi trenger fra dag til dag, for å leve og virke.

				

				At JHVH forlater våre synder og at vi må tilgi hverandre. 

				At vi skal be om at vi ikke må prøves utover det vi kan tåle. 

				At JHVH kan og vil fri oss fra det som er ondt. 

				At det er JHVH, og JHVH alene, som har styringsmakten, kraften og all ære. 

				At dette er sant og visst.


				Gjennom alt dette ser vi at JHVH, som vår Far har omsorg for oss, og at vår enkle bønn til ham er som barnas forventninger til sine foreldres omsorg for dem. 

				Jeshua fortalte en lignelse for å få oss til å innse hvor nært og trygt et forhold vi skal ha til JHVH som vår Far (Luk 15:1-24):

				
Jeshua sa: 
”En mann hadde to sønner, og den yngste av dem sa til faren sin: 

				

				Far, gi meg den del av boet som faller på meg! Og han skiftet sin eiendom imellom dem. Og ikke mange dager deretter samlet den yngste sønnen alt sitt og dro til et land langt borte, og der ødet han sin eiendom i et ryggesløst levnet. 

				

				Men da han hadde satt alt over styr, ble det en svær hunger i landet, og han begynte å lide nød. Da gikk han bort og holdt seg til en av borgerne der i landet, og han sendte ham ut på markene sine for å gjete svin. 

				

				Og hans lengsel var å fylle magen sin med de skolmene som svinene åt, og ingen ga ham noe. 

				

				Men da kom han til seg selv og sa: 
”Hvor mange leiefolk hos min far har fullt op av brød, men jeg setter livet til her av sult! Jeg vil stå opp og gå til min far og si til ham: Far! jeg har syndet mot himmelen og for deg. Jeg er ikke verdig lenger til å kalles din sønn. La meg få være som en av dine leiefolk!”

				
Og han sto opp og kom til sin far.  

				

				Men da han ennå var langt borte, så hans far ham, og han syntes inderlig synd på ham. Og han løp til og falt om halsen på ham og kysset ham. Men sønnen sa til ham: 
”Far, jeg har syndet mot himmelen og for deg, og jeg er ikke verdig lenger til å kalles din sønn.”

				

				Men faren sa til tjenerne sine: 
”Ta frem den beste kledningen og ha den på ham, og gi ham en ring på hånden og sko på føttene, og hent gjøkalven og slakt den, og la oss ete og være glade! 

				

				For denne min sønn var død og er blitt levende igjen, han var tapt og er funnet.”
Og de begynte å være glade.”

				
Sønnen her er du og jeg. Kanskje har vi forvillet oss bort fra JHVH og vært på ville veier. Så kommer vi til oss selv og ønsker å komme tilbake til vårt tillitsforhold til JHVH. Når vi kommer, finner vi at han venter på oss. 

				Her er ikke noen spørsmål eller bebreidelser. JHVH ser vår situasjon og er gladere i oss enn noen far blant oss kan være i ungen sin. Grinda går opp, fillene kommer av, og en festkledning kommer på. Velkommen hjem, ungen min! Nå blir det fest.

				

				Men Jeshua forteller om en annen sønn som aldri har gjort noe galt. Han har vært hjemme og arbeidet trofast på gården. Nå ser han denne dumme broren, som har rotet bort all arven, få en mottakelse og oppmerksomhet som han selv syntes han fortjener mer enn broren.

				

				”Men den eldste sønnen hans var ute på marken, og da han gikk hjemover og kom nær til huset, hørte han spill og dans. Og han kalte en av tjenerne til seg og spurte hva dette var. Han sa til ham: Broren din er kommet, og faren din lot slakte gjøkalven, fordi han fikk ham frisk tilbake. Da ble han sint og ville ikke gå inn. Faren hans gikk da ut og talte vennlig til ham.

				Men han svarte og sa til faren sin: 


				”Se! I så mange år har jeg tjent deg, og aldri har jeg gjort imot ditt bud. Og meg har du aldri gitt et kje for at jeg kunne være glad med vennene mine. Men da denne sønnen din kom, han som har ett opp din eiendom sammen med horer, da slaktet du gjøkalven for ham!”

				

				Men han sa til ham: 
”Gutten min! Du er alltid hos meg, og alt mitt er ditt. 
Men vi burde fryde og glede oss fordi din bror var død og er blitt levende. 
Han var tapt og er funnet.”

				Her er noen ord til formaning for dem som føler at de er JHVHs beste barn. Stoltheten ligger på lur, og misunnelsen over at barnekåret er åpent for synderen. Farens formaning inneholder irettesettelse. Men den inneholder mer anerkjennelse og ros, og de går inn til velkomstfesten for den hjemvendte sønnen. Denne beskrivelsen av JHVH som far er mer verd enn all teologi. Vi er søsken og vi har JHVH som far.

				

				Hvem er Guds barn?

				Om Adam og Eva og syndefallet leser vi i Bibelens første kapitler (1M 3).

				Men i stamtavlen til Jeshua (Luk 3:38) ser vi at det står ”sønn av Adam, JHVHs sønn.”

				Et JHVHs barn er du når du stammer fra JHVH.


				En gang da Jeshua lærte folket i Judea kom noen til ham med små barn (Mat 19:13-15):

				”Da bar de små barn til ham, for at han skulle legge sine hender på dem og be. 


				Disiplene truet dem. Men Jeshua sa:
 
”La de små barna være, og hindre dem ikke fra å komme til meg! 
For himlenes rike hører slike til.”
Og han la sine hender på dem og dro derfra.”

				

				Dette var ikke små kristne barn som ble båret frem til døpefonten. Kristendommen eksisterte ikke den gang. Det var jødiske småbarn, og de skulle ikke døpes. De var JHVHs barn allerede sa Jeshua. Og Jeshua la hendene på dem og tok dem imot. 

